ET Euroopa Liidu Teataja C 202/4

Valgevenest, Korea Vabariigist, Saudi Araabiast ja Hiina Rahvavabariigist pärit polüestrist sünteesstaapelkiudude impordi suhtes kohaldatavate dumpinguvastaste meetmete vahepealse osalise läbivaatamise algatamisteadaanne

(2007/C 202/04)

Komisjon on otsustanud vastavalt nõukogu 22. detsembri 1995. aasta määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, edaspidi „algmäärus”) (1) artikli 11 lõikele 3 algatada omal initsiatiivil Valgevenest, Korea Vabariigist, Saudi Araabiast ja Hiina Rahvavabariigist pärit polüestrist sünteesstaapelkiudude impordi suhtes kohaldatavate dumpinguvastaste meetmete osalise vahepealse läbivaatamise. Läbivaatamise käigus uuritakse üksnes seda, kas meetmete jätkuv kohaldamine on ühenduse huvides või mitte.

1. Toode

Läbivaadatav toode on Valgevenest, Korea Vabariigist, Saudi Araabiast ja Hiina Rahvavabariigist pärit kraasimata, kammimata või muul viisil ketramiseks ette valmistamata polüestrist sünteesstaapelkiud (edaspidi „vaatlusalune toode”), mida praegu liigitatakse CN-koodi 5503 20 00 alla. CN-kood on esitatud ainult teavitamise eesmärgil.

2. Kehtivad meetmed

Praegu kehtivad järgmised meetmed: nõukogu määrusega (EÜ) nr 2852/2000 (2) muu hulgas Korea Vabariigist pärit polüesterstaapelkiudude impordi suhtes kehtestatud lõplik dumpinguvastane tollimaks, nõukogu määrusega (EÜ) nr 1799/2002 (3) Valgevenest pärit polüesterstaapelkiudude impordi suhtes kehtestatud lõplik dumpinguvastane tollimaks ning nõukogu määrusega (EÜ) nr 428/2005 (4) Hiina Rahvavabariigist ja Saudi Araabiast pärit polüesterstaapelkiudude impordi suhtes kehtestatud lõplik dumpinguvastane tollimaks.

3. Läbivaatamise põhjused

Komisjoni käsutuses oleva teabe põhjal ilmneb, et pärast neid uurimisperioode, mida kasutati praeguste meetmete kehtestamiseni viinud uurimises, on ühenduse turg muutunud, ja seega ei pruugi meetmete jätkuv kohaldamine enam olla ühenduse huvides. Täpsemalt jõudis komisjon Malaisiast ja Taiwanist pärit polüesterstaapelkiudude importi käsitlenud dumpinguvastase uurimise käigus järeldusele, et meetmete kohaldamine neist riikidest pärit impordi suhtes ei ole ühenduse huvides (5).

Neid asjaolusid arvestades on otstarbekas läbi vaadata, kas praegu kehtivate meetmete edasine kohaldamine on vajalik, ning võimalusel peaks selles küsimuses tehtav otsus kehtima tagasiulatuvalt alates 22. juunist 2007, st kuupäevast, mil jõustus komisjoni otsus 2007/430/EÜ, millega lõpetati Malaisiast ja Taiwanist pärit polüesterstaapelkiu importi käsitlev dumpinguvastane menetlus.

4. Menetlus

Komisjon jõudis pärast nõuandekomiteega konsulteerimist seisukohale, et osalise vahepealse läbivaatamise algatamiseks on piisavalt tõendusmaterjali ning seetõttu algatab ta vastavalt algmääruse artikli 11 lõikele 3 Valgevenest, Korea Vabariigist, Saudi Araabiast ja Hiina Rahvavabariigist pärit polüestrist sünteesstaapelkiu impordi suhtes kohaldatavate dumpinguvastaste meetmete osalise vahepealse läbivaatamise, mille käigus piirdutakse ühenduse huvide uurimisega.

a) Küsimustikud

Uurimise seisukohast vajaliku teabe saamiseks saadab komisjon küsimustikud ühenduse tootjatele, importijatele ja kasutajatele. Kõnealune teave ja täiendavad dokumendid peavad komisjoni jõudma käesoleva teate punkti 5 alapunktis a sätestatud tähtaja jooksul.

b) Teabe kogumine ja huvitatud isikute ärakuulamine

Kõigil huvitatud isikutel palutakse teha teatavaks oma seisukohad, esitada muud kui küsimustikuga hõlmatud teavet ja tõendusmaterjali. Kõnealune teave ja täiendavad dokumendid peavad komisjoni jõudma käesoleva teate punkti 5 alapunktis a sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, milles näidatakse, et neil on selleks konkreetsed põhjused. Taotlus tuleb esitada käesoleva teadaande punkti 5 alapunktis b sätestatud tähtaja jooksul.

5. Tähtajad

a) Isikutele, kes teatavad endast, vastavad küsimustikule ja esitavad mis tahes muud teavet

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas kõnealune isik on endast eespool nimetatud ajavahemiku jooksul teatanud.

b) Ärakuulamised

Kõik huvitatud isikud võivad sama 40päevase tähtaja jooksul taotleda komisjonilt ka ärakuulamist.

6. Kirjalikud pöördumised, küsimustiku vastused ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud pöördumised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema tähistatud sõnaga „Limited” (6) („piiratud kasutusega”) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge „FOR INSPECTION BY INTERESTED PARTIES” („tutvumiseks huvitatud isikutele”).

Komisjoni postiaadress:

Commission européenne Direction générale du commerce Direction H Bureau: J-79 5/16 B-1049 Bruxelles Fax (32-2) 295 65 05

7. Koostööst hoidumine

Kui huvitatud isik ei võimalda juurdepääsu vajalikule teabele või ei esita seda ettenähtud tähtaja jooksul või takistab uurimist märkimisväärselt, võib vastavalt algmääruse artiklile 18 nii positiivsed kui ka negatiivsed järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning võidakse vastavalt algmääruse artiklile 18 toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ja kasutatakse kättesaadavaid fakte, võib tulemus olla asjaomasele isikule ebasoodsam, kui see oleks olnud tema koostöö korral.

8. Uurimise ajakava

Uurimine viiakse algmääruse artikli 11 lõike 5 kohaselt lõpule 15 kuu jooksul pärast käesoleva teadaande avaldamist Euroopa Liidu Teatajas.

9. Isikuandmete töötlemine

Juhime tähelepanu sellele, et uurimise käigus kogutud isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (7).

(1) EÜT L 56, 6.3.1996, lk 1. Määrust on viimati muudetud määrusega (EÜ) nr 2117/2005 (ELT L 340, 23.12.2005, lk 17).

(2) EÜT L 332, 28.12.2000, lk 17. Määrust on viimati muudetud määrusega (EÜ) nr 428/2005 (ELT L 71, 17.3.2005, lk 1).

(3) EÜT L 274, 11.10.2002, lk 1.

(4) ELT L 71, 17.3.2005, lk 1.

(5) Vt komisjoni otsuse 2007/430/EÜ põhjendus 41 (ELT L 160, 21.6.2007, lk 30).

(6) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43)) artiklile 4. See on konfidentsiaalne dokument vastavalt algmääruse artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.

(7) EÜT L 8, 12.1.2001, lk 1.